和東坡守汝陰禱雨張龍公祠得小雪會飲聚星堂用歐公故事
作者：釋居簡
朝代：宋

paragraphs: 六花萼萼都無葉，萬花鬭白都輸雪。
緩飄微霰止還集，急趁回風飛欲絕。
山固無愁鬢先老，竹非爲米腰頻折。
鄉來囊螢本同調，今夕風燈不愁滅。
僧窗處處茶煙濕，漁舟箇箇綸竿掣。
老坡不犯汝南令，粲如晴午裁新纈。
乾坤蕩蕩無畛畦，比類區區空瑣屑。
霧沉雲重記葳蕤，雨收風拾書輕瞥。
肯爲忠臣六月飛，賸煩太史從頭說。
粗人金帳暖如春，詩人布衾冷如鐵。